PATVIRTINTA

 Klaipėdos rajono savivaldybės tarybos

 2016-01-28 sprendimu Nr.T11-9

**KLAIPĖDOS RAJONO SAVIVALDYBĖS SMULKIOJO IR VIDUTINIO VERSLO PLĖTROS PROGRAMOS NUOSTATAI**

**I. BENDROSIOS NUOSTATOS**

 1. Klaipėdos rajono smulkiojo ir vidutinio verslo plėtros programa (toliau tekste – Programa) skirta finansiškai remti naujai besisteigiančias arba savo veiklą plečiančias (naujas darbo vietas kuriančias) įmones, atitinkančius šioje Programoje nustatytus reikalavimus bei registruotas ir veiklą vykdančias Klaipėdos rajone. Programa taip pat orientuota remti ir skatinti verslumą Klaipėdos rajone. Programa parengta vadovaujantis Lietuvos Respublikos smulkiojo ir vidutinio verslo plėtros įstatymu, Klaipėdos rajono savivaldybės tarybos 2011 m. liepos 28 d. sprendimu Nr. T11-372 patvirtintu Klaipėdos rajono plėtros strateginiu planu 2009-2020 m.

 2. Lėšos Programos įgyvendinimui tvirtinamos vieneriems metams, lėšų šaltinis - Klaipėdos rajono savivaldybės biudžeto lėšos.

**II. PAGRINDINĖS SĄVOKOS**

 3. Savivaldybė – Klaipėdos rajono savivaldybė.

 4. SVV – smulkusis ir vidutinis verslas.

 5. Komisija – Klaipėdos rajono savivaldybės tarybos suformuota Smulkiojo ir vidutinio verslo plėtros programos vertinimo komisija.

 6. Įmonė – juridinis asmuo, vykdantis ūkinę komercinę veiklą, kurio buveinės adresas yra Klaipėdos rajono savivaldybės teritorijoje, įregistruotas Lietuvos Respublikos Juridinių asmenų registre.

 7. Smulkiojo ir vidutinio verslo (SVV) subjektas – labai maža įmonė, maža įmonė ar vidutinė įmonė, atitinkanti Lietuvos Respublikos smulkiojo ir vidutinio verslo plėtros įstatymo 3 straipsnyje nustatytas sąlygas.

**III. TIKSLAI IR UŽDAVINIAI**

8. Pagrindinis Programos tikslas – skatinti gyventojų verslumą bei SVV plėtrą taip prisidedant prie nedarbo mažinimo bei užimtumo didinimo Klaipėdos rajone bei didinti rajono investicinį patrauklumą

9. Programos uždaviniai:

9.1. Remti SVV įmonių steigimą bei plėtrą;

9.2. Ugdyti rajono gyventojų verslumo įgūdžius;

9.3. Skatinti kvalifikacijos kėlimą Klaipėdos rajono SVV įmonėse;

9.4. Skatinti naujų technologijų ir metodų taikymą bei naujovių diegimą Klaipėdos rajono SVV įmonių veikloje;

9.5. Dalyvauti bei įgyvendinti įvairias priemones siekiant pristatyti Klaipėdos rajoną kaip patrauklų verslui plėtoti.

**IV. PROGRAMOS VERTINIMO KOMISIJA**

 10. Komisiją iš 7 narių sudaro, Komisijos pirmininką ir jo pavaduotoją skiria Savivaldybės taryba. Komisija sudaroma iš Savivaldybės tarybos narių ir Savivaldybės administracijos valstybės tarnautojų bei darbuotojų. Komisija sudaroma Savivaldybės tarybos kadencijos laikotarpiui.

 11. Komisija yra kolegialus organas, priimantis sprendimus dėl dalinės finansinės paramos skyrimo, jos dydžio bei kitais Programos įgyvendinimo klausimais.

 12. Komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja ne mažiau kaip 4 komisijos nariai, sprendimai priimami dalyvaujančių komisijos narių balsų dauguma, o balsams pasiskirsčius po lygiai sprendimą lemia pirmininko balsas.

 13. Komisijos pirmininkas:

 13.1. sušaukia Komisijos posėdžius, jiems pirmininkauja bei pasirašo Komisijos protokolus ir priimtus sprendimus;

 13.2. atstovauja Komisijai susitikimuose su įmonių atstovais;

 13.3. konsultuoja įmonių atstovus, kitus suinteresuotus asmenis Programos lėšų panaudojimo, prašymų pateikimo ir kitais klausimais;

 13.4. Komisijos narys, turįs interesų ar ryšių, susijusių su ūkio subjektu, negali dalyvauti balsavime. Apie nedalyvavimą balsavime įrašoma į Komisijos posėdžio protokolą.

 14. Komisijos posėdžių darbą protokoluoja Klaipėdos rajono savivaldybės administracijos direktoriaus įsakymu paskirtas valstybės tarnautojas ar darbuotojas. Visi su Programos įgyvendinimu susiję dokumentai saugomi Savivaldybės administracijos Strateginio planavimo ir investicijų skyriuje.

**V. PROGRAMOS ĮGYVENDINIMUI SKIRTŲ LĖŠŲ PANAUDOJIMO KRYPTYS**

 15. Įmonėms dalinė finansinė parama teikiama:

 15.1. paraišką pateikusios įmonės įregistravimo išlaidoms iš dalies padengti iki 10 % visų Programos lėšų vienai įmonei, bet ne daugiau kaip iki 80 % tinkamų padengti išlaidų;

 15.2. paraišką pateikusios įmonės dalyvavimo parodose, konferencijose, mokymuose išlaidoms iš dalies padengti iki 10 % visų Programos lėšų, bet ne daugiau kaip 80 % tinkamų padengti išlaidų;

 15.3. paraišką pateikusios įmonės įrangos ir darbo priemonių įsigijimo išlaidoms iš dalies padengti iki 20 % visų Programos lėšų, bet ne daugiau kaip 50 % tinkamų padengti išlaidų be PVM;

 15.4. paraišką pateikusios įmonės verslo planų, investicijų projektų, rinkos tyrimų, mokslinių tiriamųjų darbų, paraiškų finansinei paramai iš Europos Sąjungos struktūrinių ar kitų fondų gauti rengimo išlaidos iš dalies padengti iki 10 % visų Programos lėšų, bet ne daugiau nei kaip 80 % visų dokumentais pagrįstų išlaidų;

 15.5. paraišką pateikusios įmonės verslo informacinių ir Klaipėdos rajono savivaldybės įvaizdį formuojančių leidinių išleidimo išlaidų dalinis finansavimas iki 20 % visų Programos lėšų, bet ne daugiau nei kaip 80 % visų dokumentais pagrįstų išlaidų;

 15.6. paraišką pateikusios įmonės investicinių paskolų ir (ar) išperkamosios nuomos verslo plėtros projektams vykdyti per 12 mėn. iki paraiškos pateikimo dienos sumokėtų palūkanų dalies padengimas iki 20 % visų Programos lėšų, bet ne daugiau nei kaip 80 % visų dokumentais pagrįstų išlaidų;

 15.7. paraišką pateikusios įmonės nekilnojamojo turto, valstybinės žemės nuomos išlaidų dalinis kompensavimas pradedantiems verslininkams (pirmus 3 metus) iki 20 % visų Programos lėšų, bet ne daugiau nei kaip 80 % visų dokumentais pagrįstų išlaidų;

 15.8. kiekvienai 15.1.-15.7. punktuose numatytai veiklai dalinę finansinę paramą įmonė gali gauti vieną kartą per visą veiklos laikotarpį;

 16. Jeigu šių nuostatų 15.1.-15.7. punktuose numatytų lėšų panaudojimo krypčių vykdymui parama suteikiama iš kitų valstybės ar savivaldybės programų ar fondų, tai parama iš Programos lėšų neteikiama. Ši nuostata taikoma nuo Programos nuostatų įsigaliojimo dienos.

 17. Nuostatų 15 punkte nurodytos kompensuojamos išlaidos turi būti ne senesnės nei 18 mėnesių skaičiuojant iki paraiškos paramai gauti pateikimo dienos.

 18. Komisija paramą skiria prioritetą teikdama šiems SVV subjektams:

 18.1. labai mažoms įmonėms;

 18.2. pradedantiems savo veiklą;

 18.3. kuriantiems verslą kaimo teritorijoje;

 18.4. žmonėms su negalia;

 18.5. jaunimui iki 29 m.;

 18.6. steigiantiems naujas darbo vietas, atsižvelgiant į jų skaičių;

 18.7. einamaisiais metais Komisija gali suformuluoti kitą/papildomą tikslinį prioritetą.

 19. Parama vienam prašymo teikėjui per finansinius metus negali viršyti 20 % visų Programos lėšų.

 20. Komisijai siūlant Administracijos direktoriaus įsakymu Programos lėšos gali būti skiriamos Savivaldybės administracijos ar jai pavaldžių įstaigų verslumo skatinančių renginių, verslo misijų, mokymų organizavimui, verslumą skatinantiems renginiams, skirtiems Klaipėdos rajono gyventojams, bei verslumą skatinančių leidinių leidybai.

 21. Komisija gali siūlyti skirti programos lėšas ir kitoms šiuose nuostatuose nenumatytoms smulkaus ir vidutinio verslo veikloms remti. Tokiu atveju Komisijos siūlymui turi pritarti Savivaldybės taryba.

**VI. PARAMOS TEIKIMO SĄLYGOS**

 22. Įmonės, pageidaujančios gauti paramą, Komisijai pristato šiuos dokumentus:

 22.1. nustatytos formos prašymą (1 priedas) gauti dalinę finansinę paramą (prašymai priimami iki kiekvienų metų birželio 1 dienos, prireikus Komisija gali nuspręsti skelbti antrą prašymų priėmimo etapą);

 22.2. verslo aprašymą;

 22.3. Įmonės savininko, direktoriaus ar įgalioto asmens tapatybę įrodantį dokumentą (pasą arba asmens tapatybės kortelę);

 22.4. įmonės registravimo pažymėjimo bei įstatų (nuostatų) kopijas;

 22.5. pažymą iš mokesčių inspekcijos apie atsiskaitymą su biudžetu;

 22.6. pažymą iš SODROS, kad įmonė neskolinga Socialinio draudimo fondui;

 22.7. Lietuvos Respublikos ūkio ministerijos nustatytos formos SVV subjekto deklaracijos formą;

 22.8. sutarčių, PVM sąskaitų faktūrų, banko sąskaitų išrašų, pažymų, sąmatų, kitų dokumentų, Komisijai pareikalavus, patvirtinančių finansinės paramos reikalingumą kopijas (pateikiant dokumentų kopijas su savimi turėti originalus);

 22.9. finansinės institucijos, su kuria yra sudaryta investicinės paskolos ir (ar) išperkamosios nuomos sutartis, pažyma apie pagal sutartį per paskutinius 12 mėn. sumokėtas palūkanas ir patvirtinimas, kad SVV subjektas neturi pradelstų įsipareigojimų pagal investicinės paskolos ir (ar) išperkamosios nuomos sutartis;

 23. Komisija į posėdžius gali kviesti prašymą pateikusių įmonių atstovus.

 24. Komisija, gavusi visus reikiamus dokumentus, posėdyje apsvarsto pateiktą medžiagą ir priima sprendimą panaudoti Programos lėšas, taip pat nustatomas paramos dydis, arba priima motyvuotą atsisakymą skirti dalinę finansinę paramą.

 25. Priėmus sprendimą teikti dalinę finansinę paramą Klaipėdos rajono savivaldybės administracijos direktorius ir paramos gavėjas pasirašo finansinės paramos teikimo sutartį.

 26. Komisija siūlo Savivaldybės administracijos direktoriui įsakymu skirti Programos lėšų Savivaldybės administracijos ar jai pavaldžių įstaigų organizuojamiems investicijų pritraukimo, verslumo skatinimo renginiams/projektams, verslumą skatinantiems renginiams, skirtiems Klaipėdos rajono gyventojams bei verslumą skatinančių leidinių leidybai pagal gautus dokumentus:

 26.1. renginio/projekto, leidinio aprašymą;

 26.2. renginio/projekto, leidinio parengimo sąmatą;

 26.3. Komisijai pareikalavus, kitus dokumentus.

**VII. PROGRAMOS KONTROLĖ**

 27. Programos nuostatus tvirtina, keičia, papildo ar panaikina Savivaldybės taryba.

 28. Programos lėšų apskaitą tvarko Savivaldybės administracijos Centrinė buhalterija.

 29. Už dalinės finansinės paramos lėšų tikslingą panaudojimą atsako paramos gavėjas.

 30. Paaiškėjus, kad skirta dalinė finansinė parama buvo panaudota ne pagal paskirtį arba ji nebuvo panaudota, paramos gavėjas privalo lėšas grąžinti į savivaldybės biudžetą, to nepadarius lėšos išieškomos teisės aktų nustatyta tvarka.

 31. Komisija kiekvienais metais iki gegužės 1 d. už atliktą darbą atsiskaito Savivaldybės tarybai.

 32. Programos kontrolę vykdo Klaipėdos rajono savivaldybės Kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_